Stjórn Fjórðungssambands Vestfirðinga hefur áhyggjur Stjórn Fjórðungssambands Vestfirðinga kom saman til fundar á dögunum og samþykkti eftirfarandi ályktun um áhyggjur af stöðu atvinnumála og byggðaþróunar og um mótvægisaðgerðir vegna samdráttar í aflaheimildum á þorski . Jafnframt hvetja þau sveitarfélögin til að vinna sínar eigin tillögur um mótvægisaðgerðir og kynna fyrir stjórnvöldum . Ályktunin hljóðar þannig í heild sinni : " Stjórn Fjórðungssambands Vestfirðinga lýsir yfir alvarlegum áhyggjum af stöðu mála vegna fyrirliggjandi samdráttar í aflaheimildum á þorski . Mikilvægt er að mótvægisaðgerðir þær sem boðaðar hafa verið verði útfærðar hratt og vel og teknar til framkvæmda strax í haust . Ljóst er að sveitarfélög , fyrirtæki og heimili verða fyrir miklum tekjuskerðingum vegna samdráttarins . Því ætti að horfa sérstaklega til þess að styrkja tekjustofna sveitarfélaganna til að þau geti styrkt innviði sína . Þá er mikilvægt að aðstoða þau fyrirtæki sem hvað harðast verða úti þannig að þau komist yfir þessa erfiðleika sem framundan eru og komist hjá því að segja upp starfsfólki . Þannig mætti hugsanlega koma í veg fyrir að fólk flyttist burt , sem og að þekking tapist úr atvinnulífi . Stjórn Fjórðungssambands Vestfirðinga hvetur sveitarfélög á Vestfjörðum til að vinna eigin tillögur að mótvægisaðgerðum , kynna þær fyrir stjórnvöldum og vinna að framgangi þeirra í samvinnu við stjórnvöld . Stjórn Fjórðungssambands Vestfirðinga telur mikilvægt að lögð verði áhersla á að greina áhrif kvótaskerðingarinnar á einstaka byggðarlög . Meðal þess sem skoða þyrfti væru tekjutap sveitarfélaga og heimila , áhrif kvótaleigu á fyrirtæki og sveitarfélög og fækkun starfa . Stjórn Fjórðungssambands Vestfirðinga lýsir sig nú sem áður reiðubúna að vinna með stjórnvöldum að frekari útfærslu mótvægisaðgerða . “